રૉબોટની દુનિયા સતત વિસ્તરી રહી છે. ઘરનાં કામો કરનારા રૉબોટથી માંડીને ઑફિસમાં સહાયક તરીકે, રેસ્ટૉરન્ટમાં વેઇટર તરીકે એમ અલગ-અલગ જગ્યાએ અલગ-અલગ કામોમાં રૉબોટનો ઉપયોગ હવે થવા લાગ્યો છે. ભારત પણ આમાં બાકાત નથી. તાજા સમાચાર પ્રમાણે તો રૉબોટ હવે સમુદ્રમાં ખજાનો પણ શોધવા લાગ્યો છે. જી હા, કેરેબિયન સાગરમાં રીમસ 6000 નામના અંડર વૉટર રૉબોટના માધ્યમથી 300 વર્ષ જૂના વહાણનો કાટમાળ શોધી કઢાયો છે. તેમાં અબજો રૂપિયાની કીમતની સોના-ચાંદીની ધાતુ મળી આવી છે. આમ, રૉબોટ હવે મનુષ્યો સાથે ખભેખભા મેળવી ચાલવા માટે તૈયાર છે. એરલાઇન્સ સેવા પ્રદાતા કંપની ‘વિસ્તારા’એ તેના આર્ટિફિશિયલ ઇન્ટેલિજન્સ (એ.આઈ.)વાળો રૉબોટ લોન્ચ કર્યો છે, જે 5 જુલાઈથી નવી દિલ્હીના ઈન્દિરા ગાંધી ઇન્ટરનેશનલ એરપોર્ટ પર સેવા આપશે. આ એઆઈ સંચાલિત રોબોટને ‘વિસ્તારા’ દ્વારા રાડા નામ આપવામાં આવ્યું છે.